ร้านจะอยู่ที่ Walking Street บนเกาะหลีเป๊ะ เดินขึ้นมาจากหาดพัทยาเดินตรงมาเรื่อยๆ ร้านจะอยู่ฝั่งขวามือ สังเกตุง่าย ป้ายรูปเจ้าขอร้านกำลังชักชาชักใหญ่เบอเร่อ ร้านจะขายทั้งกลางวันและกลางคืน ช่วงวันหยุดยาวลูกค้าจะแน่นมาก โดยเฉพาะช่วงกลางคืน ทำให้ถนนตรงช่วงนั้นเดินลำบากมาก และคนที่นั่งทานในร้านก็เยอะโต๊ะเต็มตลอด แต่ถ้าเป็นช่วงวันธรรมดาลูกค้าก็จะบางตามีแต่ชาวต่างชาติ 

เมนูที่ลอง
เริ่มที่เครื่องดื่ม ชาชักและโกโก้ชัก ตัวชาเข้มข้นและมัน กลิ่นหอม ไม่หวานมาก ออกขมชานิดๆ อร่อยดี
ถัดมาก็โรตี มีหลายหน้าให้เลือก วันที่มาทานคนเยอะก็ต้องรอนานนิดนึง เริ่มที่โรตีไข่ดาว แป้งโรตีบางๆ วางทอดบนกระทะ เสร็จสรรพตีไขไก่แล้วราดบนโรตี ได้ที่ก็พับแล้วราดท้ิงท้ายด้วยนมข้นหวานแล้วจัดแจงยกขึ้นเขียงตัดเป็นชิ้นๆ พอดีคำ แป้งกรอบนอกนุ่มใน กัดเข้าไปได้รสและกลิ่นสัมผัสทั้งไข่และตัวนมข้น

โรตีเขียวหวาน ปกติร้านอื่นๆ ที่เคยทานมาจะต้องทอดโรตีแล้วมีถ้วยแกเขียวหวานต่างหาก แล้วก็ราดหรือจิ้มเอาตอนทาน แต่ที่นี่จะราดลงบนเนื้อแป้งโรตีที่ทอดบนกระทะเลยแล้วก็พับแล้วนำมาตัดเป็นชิ้นๆ จานนี้อร่อย สำหรับคนที่ต้องการทานรสจัดจ้านหอมเครื่องแกง แนะนำเมนูนี้

โรตีกล้วย ก็เหมือนกับร้านอื่นๆ แต่ที่นี่ให้กล้วยมาคีอนข้างเยอะ เต็มแผ่นโรตีแผ่นใหญ่ แล้วก็ราดปิดท้ายด้วยนมข้น